Broj: 711-I-735-M-107/22-02-17

Zagreb, 25. veljače 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Domagoja Mikuša, direktora trgovačkog društva Vodoopskrba i odvodnja Zaprešić d.o.o. te direktora trgovačkog društva Zaprešić d.o.o,** za davanjem mišljenja Povjerenstva, na 161. sjednici, održanoj 25. veljače 2022., daje sljedeće:

**MIŠLJENJE**

1. **Sukladno članku 18. stavku 1. ZSSI/21-a Domagoj Mikuš, direktor trgovačkih društava Vodoopskrba i odvodnja Zaprešić d.o.o.** **i Zaprešić d.o.o., oba u suvlasništvu jedinica lokalne samouprave, ne smije istodobno u njima obavljati funkciju direktora.**
2. **Na temelju članka 8. stavka 1. ZSSI/21-a upućuje se obveznika da razriješi situaciju zakonske povrede iz točke I. izreke.**

Obrazloženje

Zahtjev za davanjem mišljenja Povjerenstva podnio je Domagoj Mikuš, direktor trgovačkog društva Vodoopskrba i odvodnja Zaprešić d.o.o. te direktor trgovačkog društva Zaprešić d.o.o. U knjigama ulazne pošte Povjerenstva zahtjev je zaprimljen 21. veljače 2022. pod poslovnim brojem 711-U-3120-M-107/22-01-3, povodom kojeg se vodi predmet broj M-107/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u podatke sudskog registra Trgovačkog suda Zagrebu, utvrđeno je da je Grad Zaprešić s drugim jedinicama lokalne samouprave suosnivač navedenih trgovačkih društava, u kojima dužnost direktora obnaša Domagoj Mikuš, stoga obnašanje dužnosti direktora u trgovačkim društvima Vodoopskrba i odvodnja Zaprešić d.o.o. te Zaprešić d.o.o. predstavlja obavljanje javne dužnosti sukladno odredbi članka 3. stavka 1. podstavka 40. ZSSI/21-a.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik navodi da su trgovačka društva Vodoopskrba i odvodnja Zaprešić d.o.o. i Zaprešić d.o.o. društva od posebnog interesa za Grad Zaprešić, sukladno odluci o popisu pravnih osoba od 13. srpnja 2011. godine. Navodi se da je organizacija rada povezanih društava utemeljena na načelima ekonomičnosti i učinkovitosti te da je osnovni cilj racionalizacija poslovanja i smanjenje rashoda, a povezana društva zajedno obavljaju financijske i ekonomske poslove, razvoj i investicije, kao i opće, pravne i kadrovske poslove, čime se postiže značajna ušteda koje omogućuju dodatno ulaganje u podizanje standarda i kvalitete svih usluga te njihovo pružanje usluga po prihvatljivim cijenama za korisnike usluga.

Nadalje se ističe da je omogućena značajna ušteda s osnove rashoda za plaću jer Domagoj Mikuš funkciju u društvu Vodoopskrba i odvodnja Zaprešić d.o.o. obavlja bez naknade. Navodi se da je imenovan 1. srpnja 2021. odlukom Skupštine društva, sukladno provedenom javnom natječaju za imenovanje direktora društva Zaprešić d.o.o. i društva Vodoopskrba i odvodnja Zaprešić d.o.o., kao kandidat čije formalno obrazovanje, stručna znanja i vještine, radno iskustvo i profesionalni interesi u potpunosti zadovoljavaju zahtjevima traženog profila stručnjaka od strane osnivača društava.

Također se iznosi da su natječaji za imenovanje direktora navedenih trgovačkih društava bili javno objavljeni te da su pristigle smo tri molbe zainteresiranih kandidata, od kojih je samo jedna ispunjavala sve formalne uvjete natječaja te da je istoj bio priložen program rada društva. Navedeni je program od strane Komisije za provedbu javnog natječaja te Skupštine društava ocijenjen kao autentičan, održiv i razvojan te u interesu svih jedinica lokalne samouprave u kojima navedena društva pružaju svoje usluge.

Navodi se da je izbor novog direktora društva proveden zbog podnesene neopozive ostavke dotadašnjeg direktora u oba društva te da je selekcijski postupak proveden u vrlo zahtjevnom razdoblju uslijed izvršavanja jednog od najvažnijih projekata čiji je nositelj društvo Vodoopskrba i odvodnja Zaprešić d.o.o. Naime, napominje se da je na području Zaprešića u tijeku provedba „Projekta poboljšanja vodno komunalne infrastrukture Aglomeracije Zaprešić", koji se sufinancira sredstvima EU, što je jedan od najvećih i najvažnijih infrastrukturnih projekata na području Grada i susjednih općina, iz kojeg je razloga promjena direktora u delikatnoj fazi projekta rezultirala ogromnim naporima u praćenju navedenog projekta koje zahtijeva jako dobro poznavanje pojedinosti projekta, posvećenost članova uprave te brzo donošenje važnih odluka.

Također se navodi da su neposredno prije raspisivanja natječaja stručne osobe za selekciju pregledom na specijaliziranim portalima te upitima agencijama za traženje zaposlenika u 2021. godini upozoravali su na značajan deficit upravljačkih kadrova tražene stručne spreme, znanja i vještina te radnog iskustva, što je učinilo selekcijski postupak iznimno zahtjevnim.

Naglašava se da rukovodeća pozicija podrazumijeva vrhunskog stručnjaka koji je zbog svojih stručnih znanja i vještina sposoban nositi se s izazovom donošenja strateških odluka važnih za funkcioniranje i unaprjeđenje zahtjevnog sustava vodoopskrbe i odvodnje kao i nositi se sa odgovornošću za najveći infrastrukturni projekt u povijesti Grada Zaprešića i Općine Brdovec, Općine Bistra, Općine Pušća, Općine Marija Gorica, Općine Luka i Općine Dubravica, slijedom čega bi nova promjena uprave u ovoj fazi projekta značila ogromnu neizvjesnost i veliki rizik za mogućnost njegova dovršetka u zadanom roku.

Sukladno svemu navedenome, obveznik traži mišljenje je li zabrana iz članka 18. stavka 1. ZSSI/21-a beziznimno obvezuje te je li se ista primjenjuje i na povezana društva Zaprešić d.o.o. i Vodoopskrba i odvodnja Zaprešić d.o.o. s obzirom na specifičnosti ustroja ovih društava koja čine funkcionalnu i organizacijsku cjelinu te na okolnost da je riječ o društvima koja su od posebnog interesa za jedinice lokalne samouprave.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, niti mogu obavljati poslove upravljanja u poslovnim subjektima.

Bez obzira na istaknute razloge zbog kojih obveznik smatra da bi trebao nastaviti obnašati funkciju direktora u oba navedena trgovačka društva, Povjerenstvo ističe kako je zabrana obavljanja funkcije direktora (člana uprave) trgovačkog društva iz članka 18. stavka 1. ZSSI/21-a propisana beziznimno, neovisno o tome radi li se o trgovačkim društvima od posebnog interesa za jedinicu lokalne samouprave koji su zbog smanjenja troškova poslovanja ustrojili zajedničke službe te imaju istog direktora (člana uprave), slijedom čega Domagoj Mikuš ne smije istodobno biti direktor trgovačkog društva Vodoopskrba i odvodnja Zaprešić d.o.o. i trgovačkog društva Zaprešić d.o.o.

Ukazuje se obvezniku da je na temelju članka 8. stavka 1. ZSSI/21-a dužan razriješiti situaciju istodobnog obavljanja funkcije direktora u dva trgovačka društva kao i da je dužan dostaviti Povjerenstvu podatke u kojem je trgovačkom društvu nastavio obavljati funkciju, kako bi se podaci o tome unijeli u Registar obveznika koji ustrojava i vodi Povjerenstvo.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obvezniku, putem mail adrese
2. Objava na internetskoj stranici Povjerenstva
3. Pismohrana